Hjarnø: Mårhundene fortsætter deres invasive indtog i den lokale natur. Senest er er der blevet spottet mårhunde på Hjarnø, og det er stærkt problematisk, forklarer den lokale mårhundejæger Peder Jensen fra Rårup Jagtforening.

- Der er hverken ræve eller grævlinge på Hjarnø, så måger og terner og de andre sjældne fugle på øen kan yngle i fred. At der nu er konstateret mårhund, er en meget alvorlig sag for denne lille perle, siger Peder Jensen.

En mårhund blev for få uger siden spottet af en høstabejder, og få dage efter blev der fundet en anden død mårhund, som havde været i mejetærskerne. Derfor er man rimelig sikker på, at der er en mårhund på øen. Mårhundene kan være svømmet over på øen, enten fra Alrø eller fra Snaptun, for mårhunde kan svømme op til 10 km.

Jagtforeningen på øen, Miljøstyrelsen og Mårhundegruppen i Hedensted Kommune vil nu forsøge at få fat i den, der er tilbage på øen, ved at sætte en fælde op. Problemet er, at mårhunde ofte er for snu til at gå i fælder. Derfor bekæmper de frivillige jægere dem ved at lave foderpladser og sætte vildtkameraer op og derefter tage ud og skyde dem.

- Den kan være svømmet til fastlandet igen, men det beviser bare, at det ikke er et problem for mårhunde at komme til Hjarnø, og det vil med stor sandsynlighed ikke være sidste gang, at det sker, siger Peder Jensen.